b'\n_START_ARTICLE_\nPistes de contextualitzaci\xc3\xb3\n_START_PARAGRAPH_\nPistes de contextualitzaci\xc3\xb3 o apunts de contextualitzaci\xc3\xb3 \xc3\xa9s un terme encunyat pel ling\xc3\xbcista i antrop\xc3\xb2leg John Gumperz, en el marc de la seva teoria de la infer\xc3\xa8ncia conversacional, que explica com la comprensi\xc3\xb3 m\xc3\xbatua s\'aconsegueix amb la interacci\xc3\xb3 en la vida social. Gumperz defensa que la diversitat ling\xc3\xbc\xc3\xadstica no \xc3\xa9s nom\xc3\xa9s un fet del comportament, sin\xc3\xb3 un instrument de comunicaci\xc3\xb3.\n_START_SECTION_\nDescripci\xc3\xb3\n_START_PARAGRAPH_\nPer a Gumperz, les pistes de contextualitzaci\xc3\xb3 s\xc3\xb3n mecanismes de senyalitzaci\xc3\xb3 que fan servir els parlants per indicar un certa intenci\xc3\xb3 en el discurs. Per exemple, si diem, "Quin vestit m\xc3\xa9s bonic!" segons com es pronuncia, l\xe2\x80\x99emissor ja indica si realment ho diu en positiu, \xc3\xa9s a dir, en el sentit que realment li agrada el vestit, o en el sentit contrari, en un to sarc\xc3\xa0stic, perqu\xc3\xa8 el vestit no li agrada gens. Els usos i interpretacions de pistes contextualitzadores o convencions de contextualitzaci\xc3\xb3 s\xc3\xb3n compartits de forma profunda pels antecedents culturals dels individus. Les pistes contextualitzadores inclouen trets del llenguatge, \xc3\xa9s a dir, els elements de l\'estructura ling\xc3\xbc\xc3\xadstica com les paraules i la sintaxi, juntament amb les caracter\xc3\xadstiques paraling\xc3\xbc\xc3\xadstiques com el to, el ritme, el riure, i els senyals no verbals,que s\xc3\xb3n omnipresents en la interacci\xc3\xb3 i se n\xe2\x80\x99utilitzen diverses alhora (Gumperz 1982:132)._NEWLINE_Gumperz va ser el primer a estudiar aquest fenomen. D\xe2\x80\x99acord amb l\'investigador, tothom necessita fer servir aquestes pistes de contextualitzaci\xc3\xb3 o estrat\xc3\xa8gies de comunicaci\xc3\xb3, per\xc3\xb2 no es fa conscientment. En un acte de comunicaci\xc3\xb3, quan els participants coneixen aquests senyals, el proc\xc3\xa9s d\xe2\x80\x99interpretaci\xc3\xb3 del missatge t\xc3\xa9 m\xc3\xa9s garanties d\xe2\x80\x99\xc3\xa8xit. Per contra, si en un acte comunicatiu, on aquests senyals s\xc3\xb3n compartits per tots els participants, hi ha alg\xc3\xba que no els segueix, el missatge no s\xe2\x80\x99entendr\xc3\xa0 i aquest parlant ser\xc3\xa0 considerat poc amable, mal educat, o fins i tot, impertinent. I, alhora, quan es fa servir un d\xe2\x80\x99aquests senyals i alg\xc3\xba dels receptors no el sap interpretar, tamb\xc3\xa9 tindr\xc3\xa0 el mateix efecte per a tota la resta de participants (Gumperz:1982:131).\n_START_SECTION_\nReptes de futur\n_START_PARAGRAPH_\nEn les trobades interculturals, on els participants no comparteixen coneixements previs (back-ground knowledge), fins i tot, en les interaccions que impliquen una bona intencionalitat dels participants que obertament busquen aconseguir una comprensi\xc3\xb3 intercultural, els usos i interpretacions divergents de pistes de contextualitzaci\xc3\xb3 poden crear malentesos. I aquesta manca de comunicaci\xc3\xb3, juntament amb la ruptura de les trobades interculturals, poden donar com a resultat el trencament del coneixement d\xe2\x80\x99aquestes convencions de contextualitzaci\xc3\xb3 entre cultures, i poden contribuir a problemes socials entre els diversos or\xc3\xadgens \xc3\xa8tnics, a la perpetuaci\xc3\xb3 d\xe2\x80\x99estereotips, i a la difer\xc3\xa8ncia d\'acc\xc3\xa9s a les oportunitats. Els erudits en camps com la ling\xc3\xbc\xc3\xadstica, l\'antropologia i la comunicaci\xc3\xb3 es fixen en aquest concepte per estudiar les trobades interculturals; tamb\xc3\xa9 s\'utilitza per explorar la relaci\xc3\xb3 conversacional en els marcs comuns d\xe2\x80\x99interacci\xc3\xb3, alhora que se\xe2\x80\x99n creen de nous quan es comparteixen fonts culturals i convencions._NEWLINE_Per eludir la falta de comunicaci\xc3\xb3 intercultural en el di\xc3\xa0leg, \xc3\xa9s \xc3\xbatil aprendre sobre els diferents contextos culturals en les convencions de grups de contextualitzaci\xc3\xb3, aix\xc3\xad com per comunicar-se obertament dins la pr\xc3\xb2pia cultura. Actualment, la investigaci\xc3\xb3 continua intentant aclarir com els usos de pistes de contextualitzaci\xc3\xb3 divergeixen entre els diferents grups culturals, fins i tot, en contextos quotidians clau com l\'educaci\xc3\xb3, els negocis o la medicina.'